**Podmienky vykonávania služby**

**spracovania vlny vo Vlnárskej manufaktúre.**

1. Toto sú niektoré podmienky (ďalej aj „podmienky“) platné pre službu spracovania vlny (resp. inej srsti vhodnej na spracovanie) vo Vlnárskej manufaktúre s.r.o., IČO 47388528, sídlo Senohrad 263, 962 43; adresa prevádzky Senohrad 89, 962 43 Senohrad (ďalej len „Vlnárska manufaktúra“).

2. Ak nie je ďalej uvedené inak, primerane sa použijú obchodné podmienky platné pre e-shop Vlnárskej manufaktúry, ktoré sú zverejnené tu <https://www.vlnarskamanufaktura.sk/obchodne-podmienky/>

3. Objednaním služby spracovania vlny vo Vlnárskej manufaktúre, zákazník zároveň vyjadruje súhlas s týmito podmienkami služby spracovania vlny vo Vlnárskej manufaktúre, ako aj s platným cenníkom.

4. Pre zadanie objednávky sa preferuje vyplnenie objednávkového formulára uvedeného na <https://www.vlnarskamanufaktura.sk/cennik-a-podmienky/>, avšak za objednávku sa považuje akákoľvek forma (e-mail, osobné odovzdanie vlny na spracovanie) zadania objednávky, z ktorej je jasné, že konkrétny zákazník má záujem o určitý druh spracovania vlny, ktorý Vlnárska manufaktúra vykonáva.

5. Vlnu určenú na spracovanie je možné doručiť kuriérskou spoločnosťou, prostredníctvom poštového kuriéra, alebo osobne po predchádzajúcej dohode.

6. Vlna určená na spracovanie je vo vlastníctve zákazníka a to aj počas doby, kým je uskladnená vo Vlnárskej manufaktúre, resp. počas jej spracúvania. Zákazník si ju, ako svoje vlastníctvo, môže kedykoľvek vyžiadať naspäť, čo zároveň predstavuje storno objednávky. Zákazník však nemôže stornovať objednávku v čase, kedy sa už jeho vlna začala spracúvať.

7. Aktuálna čakacia doba na spracovanie vlny vo Vlnárskej manufaktúre do formy priadze je 6 až 8 mesiacov od zadania objednávky. Čakacia doba na spracovanie vlny do inej formy (napr. česanec, mykaný plát, kobercová priadza ...) je 6 až 8 týždňov.

8. Vlnárska manufaktúra má právo odmietnuť vybavenie objednávky na spracovanie vlny aj po prijatí objednávky, ak doručená vlna je silne znečistená, splesnená, vlhká, napadnutá moľami alebo iným spôsobom znehodnotená.

9. Vlnárska manufaktúra má tiež právo odmietnuť vybavenie objednávky na spracovanie vlny aj po prijatí objednávky, ak zákazník odmietne návrh na vykonanie ručného dotriedenia vlny za účelom odstránenia nečistôt (zbytky rastlinného pôvodu, zbytky výkalov), či za účelom zjednotenia dĺžky jednotlivých vlákien ovčej vlny (odstránenie zástrihov kratšej vlny).

10. Vlnárska manufaktúra si vyhradzuje právo odmietnuť spracovať vlnu, ktorá nebola opraná v jej prevádzke a to aj v prípade, ak ide o  vlnu opranú zákazníkom, resp. opranú v inej prevádzke.

11. Vlnárska manufaktúra neponúka samostatnú službu prania, len v kombinácii s ďalšími procesmi spracovania vlny (rozvoľnenie, mykanie, česanie, pradenie).

12. V prípade objednávky na spracovanie vlny do formy priadze je potrebné vlnu minimálne dvakrát „namykať“ na mykacom stroji. Extra mykanie sa vykonáva za príplatok podľa aktuálneho cenníka.

13. Vlnárska manufaktúra má právo nespracovať vlnu do formy priadze podľa zadania zákazníka v prípade, ak to neumožňujú technické parametre pradiarne alebo fyzikálne vlastnosti vlny. Typ priadze (hrúbka, pevnosť skrutu atď.) , ktorá bude spracovaná, sa určí po vzájomnej dohode medzi Vlnárskou manufaktúrou a zákazníkom.

14. V prípade spracúvania srsti z iných zvierat (napr. lama Alpaka, Angorská koza (mohér), Samojed, Angorský králik), ak nejde o prímes (do 30% pomeru k hmotnosti spracúvanej ovčej vlny), je pre potreby spracovania srsti v niektorých prípadoch (v prípade spracúvania srsti z Angorského králika vždy) potrebné pridať aj ovčiu vlnu a to maximálne v pomere 50 : 50. O potrebe pridania ovčej vlny, z akého plemena a v akom pomere informuje Vlnárska manufaktúra zákazníka vopred; ten má právo takéto spracovanie odmietnuť, musí však uhradiť primerané náklady na už uskutočnené spracovanie. Pridaná ovčia vlna sa účtuje podľa aktuálneho cenníka.

15. Tieto podmienky nadobúdajú platnosť a účinnosť v deň zverejnenia.

Senohrad, 10.2.2025